Mrežom prijatelja do spasa Zemlje

Cilj radionice: Nakon ove radionice učenici će moći nabrojati što sve i na koji način mogu učiniti kako bi zaštitili svoj okoliš. Znat će da i pojedinac čini razliku te da svojim radom može potaknuti druge na sudjelovanje.

Vrijeme: 45 min

Uzrast: 7-10 god

Dimenzije GOO:

1. Ekološka dimenzija povezana s ostalim dimenzijama

Zaštita okoliša i održivi razvoj

- Pravo na zdrav okoliš i odgovornost pojedinca za održivi razvoj zajednice, razvrstavanje i zbrinjavanje otpada

2. Društvena dimenzija

- Društvene komunikacijske vještine

Provođenje radionice:

Motivacija : Film o izgledu planeta u budućnosti „Jedna planeta jedna budućnost“; https://www.youtube.com/embed/aAqdoWFl0MM

Uvod: Razgovaramo o dojmovima nakon odgledanog filma. Što se događa s našim planetom? Zbog čega se to događa? Što mi možemo učiniti da to spriječimo? Kako da pomognemo? ( štedimo vodu, razvrstavamo otpad…) Je li dovoljno da samo mi to radimo?

Što možemo učiniti da potaknemo i druge na to? Kroz razgovor dolazimo do spoznaje da možemo napraviti plakate koji će drugi moći vidjeti i na taj način promisliti što i sami mogu učiniti.

Na koji sve način da naše plakate prezentiramo što većem broju prijatelja i njihovih prijatelja? ( dijeljenjem po susjedstvu, stavljanjem na web stranice, stavljanjem na svoje profile na Edmodu, zamolbom roditeljima da plakate objave na svojim profilima na društvenim mrežama i dijele s prijateljima…)

Glavni dio: Izrada plakata na temu spasimo planet – rad u skupinama.

1. skupina osmišljava i pravi ilustraciju plakata koja treba biti efektna
2. skupina osmišljava tekst
3. skupina piše popis s uputama što sve ljudi mogu napraviti da zaštite planetu.

Završni dio: Slikanje plakata i kopiranje u što većem broju. Objava plakata na web stranici škole, društvenim mrežama, slanje i dijeljenje prijateljima i poznanicima.

Učenici nakon radionice na sličicu planeta zemlje pišu kako su se osjećali tijekom rada te sličice lijepimo na razredni pano.

Autor radionice: Adela Kovačević